बलियो बेल्जियमलाई मोरक्कोले २–० ले हरायो
दोस्रो हाफमा दुई गोल गर्दै मोरक्कोले स्टार खेलाडीले भरिएको बेल्जियमलाई २–० ले स्तब्ध पार्दै आइतबार विश्वकप २०२२ को नकआउट चरणमा प्रवेश गर्ने संभावना बलियो बनाएको छ ।
दोहा — दोस्रो हाफमा दुई गोल गर्दै मोरक्कोले स्टार खेलाडीले भरिएको बेल्जियमलाई २–० ले स्तब्ध पार्दै आइतबार विश्वकप २०२२ को नकआउट चरणमा प्रवेश गर्ने संभावना बलियो बनाएको छ ।अल थुमामा रंगशालामा अब्देल हामिद साबिरीले ७३ औं मिनेटमा फ्रिकिकमा सीधै बललाई पोष्टको दिशा दिदै मोरक्कोलाई अग्रता दिलाएका थिए । त्यसमा बेल्जियन गोलकिपर टिबाउट कोर्टियसको प्रदर्शन राम्रो भएन । जाकरिया अबोउखललले इन्ज्युरी समयको दोस्रो मिनेटमा हकिम जियचको लोभलाग्दो पासमा गोल गरेपछि मोरक्कोले २–० को जित हात पारेको हो । रातो जर्सीमा मोरक्को समर्थकको बाहुल्य थियो र उनीहरुले गोल र जितको खुशियाली मनाइरहेका छन् ।चार वर्षअघि रुसमा भएको विश्वकपमा तेस्रो स्थान हासिल गरेको बेल्जियमविरुद्ध सनसनीपूर्ण जितसगै मोरक्को चार अंक बनाएर समूह एफ को शीर्षस्थानमा उक्लियो । मोरक्कोले चार वर्षअघिको उपविजतो क्रोएसियाविरुद्ध गोलरहित खेलेको थियो । पहिलो खेलमा क्यानडामाथि १–० को जित हात पारेको बेल्जियम तीन अंकसहित दोस्रोमा छ । तीन अंकमा रहेको क्रोएसियाले क्यानडाविरुद्ध आजै खेल्दै छ ।समूह चरणको अन्तिम खेलमा बेल्जियमले ल्युका मोडरिचको टिम क्रोएसियाविरुद्ध खेल्ने छ । त्यसैले हारपछि बेल्जियमलाई अन्तिम १६ मा स्थान बनाउन कठिन भएको छ । मोरक्कोले अब क्यानडाविरुद्ध खेल्ने छ ।